b"\n_START_ARTICLE_\nMartin Landau\n_START_SECTION_\nZgodnje \xc5\xbeivljenje\n_START_PARAGRAPH_\nMartin Landau se je rodil v Brooklynu, New York, Zdru\xc5\xbeene dr\xc5\xbeave Amerike kot sin Selme in Morrisa Landauja. Njegova dru\xc5\xbeina ima judovske korenine; njegov o\xc4\x8de, ki se je rodil v Avstriji, je bil strojevodja in se je med vojno trudil \xc4\x8dim ve\xc4\x8d svojih sorodnikov re\xc5\xa1iti iz rok nacistov. \xc5\xa0olal se je na srednji \xc5\xa1oli Jamesa Madisona, kasneje pa na in\xc5\xa1titutu Pratt, nazadnje pa se je zaposlil kot ilustrator.\n_START_SECTION_\nIlustracije\n_START_PARAGRAPH_\nPri sedemnajstih je Martin Landau pri\xc4\x8del delati kot ilustrator za \xc4\x8dasopis Daily News, kjer je ilustriral njihovo kolumno \xc2\xbbPitching Horseshoes\xc2\xab. Med \xc5\xa1tiridesetimi in petdesetimi je bil asistent Gusa Edsona pri ustvarjanju stripa The Gumps in nazadnje za Edsona narisal celoten strip \xc2\xbbSunday strip\xc2\xab. Nekateri viri poro\xc4\x8dajo, da je takrat deloval pod psevdonimom Ken Landau, kar je sam zanikal, zato so ga pogosto zamenjevali z ustvarjalcem stripov Kennethom Landaujem. Pri dvaindvajsetih je dal odpoved pri \xc4\x8dasopisu Daily News, saj se je \xc5\xbeelel osredoto\xc4\x8diti na svojo igralsko kariero.\n_START_SECTION_\nFilmsko, televizijsko in gledali\xc5\xa1ko delo\n_START_PARAGRAPH_\nPod vplivom del Charlieja Chaplina in splo\xc5\xa1ne ljubezni do filmov, se je Martin Landau odlo\xc4\x8dil, da bo postal igralec. Zaposlil se je pri podjetju Actors Studio, kjer se je spoprijateljil z igralcem Jamesom Deanom in nato pri\xc4\x8del obiskovati u\xc4\x8dne ure, ki se jih je ob istem \xc4\x8dasu udele\xc5\xbeil tudi Steve McQueen. Leta 1957 je prvi\xc4\x8d zaigral na Broadwayju, in sicer v gledali\xc5\xa1ki igri Middle of the Night. Leta 1959 je zaigral v svojem prvem pomembnej\xc5\xa1em filmu, in sicer v filmu Sever-severozahod Alfreda Hitchcocka._NEWLINE_Landau je zaigral mojstra preobleke, Rollina Handa, v seriji Misija: Nemogo\xc4\x8de, s \xc4\x8dimer je postal eden od bolj znanih televizijskih zvezdnikov. V svoji knjigi The Complete Mission: Impossible Dossier (Avon Books, 1991) je Patrick J. White napisal, da je Landau vlogo najprej zavrnil, saj ni \xc5\xbeelel, da bi njegovo delo na televiziji oviralo njegovo filmsko kariero; zato so ga med prvo sezono serije v vsaki epizodi predstavili kot \xc2\xbbposebnega gosta\xc2\xab. \xc4\x8clan igralske zasedbe je postal \xc5\xa1ele v drugi sezoni, a z njim z njegovim dovoljenjem niso podpisali petletne pogodbe, temve\xc4\x8d so slednjo obnovili vsako leto. Zaradi vloge Handa je moral Landau nastopiti z razli\xc4\x8dnimi naglasi in opona\xc5\xa1ati razli\xc4\x8dne zna\xc4\x8dajske lastnosti, saj se je njegov lik na\xc5\xa1emil tako v diktatorja kot v tati\xc4\x8da, v nekaterih epizodah pa je zaigral celo dve vlogi\xe2\x80\x94ne le Handovega opona\xc5\xa1anja dolo\xc4\x8dene osebe, temve\xc4\x8d tudi to osebo samo. V seriji je poleg njega zaigrala tudi njegova takratna \xc5\xbeena, Barbara Bain._NEWLINE_Sredi sedemdesetih sta Landau in Bainova ponovno pri\xc4\x8dela igrati na televiziji, in sicer v britanski znanstveno-fantasti\xc4\x8dni seriji Vesolje 1999 (ki jo je na za\xc4\x8detku produciral Gerry Anderson v sodelovanju s Sylvio Anderson, kasneje pa Fred Freiberger). \xc4\x8ceprav serija ostaja kultna klasika zaradi svoje velike produkcijske vrednosti, se je kritikom serija ob izidu zdela dolgo\xc4\x8dasna, zato so jo prenehali snemati \xc5\xbee po dveh sezonah. Tudi Landau sam je scenarij in zgodbo serije kritiziral, a je kljub temu pohvalil igralsko zasedbo in ustvarjalce serije. Napisal je spremni govor za avtobiografijo Remember With Advantages (2006) njegovega soigralca iz serije, Barryja Morsea, pa tudi za kriti\xc4\x8dno biografijo Tima Burtona, ki jo je napisal Jim Smith. Po seriji Vesolje 1999 je zaigral nekaj stranskih vlog v filmih in televizijskih serijah, ter se pojavil v televizijskem filmu The Harlem Globetrotters on Gilligan's Island, kjer je zadnji\xc4\x8d zaigral skupaj z Barbaro Bain._NEWLINE_V poznih osemdesetih je Landau ponovno pritegnil ve\xc4\x8d pozornosti, tokrat s filmom Tucker: The Man and His Dream (1988), za katerega je bil nominiran za oskarja. Temu je sledila druga nominacija za oskarja za njegov nastop v filmu Zlo\xc4\x8dini in prekr\xc5\xa1ki (1989), nazadnje pa je oskarja za svojo upodobitev Bele Lugosija v filmu Ed Wood tudi dobil. Ko je sprejel oskarja za najbolj\xc5\xa1ega stranskega igralca za film Ed Wood, je bil vidno u\xc5\xbealjen, ker je orkester sku\xc5\xa1al skraj\xc5\xa1ati njegov govor; ko so pri\xc4\x8deli igrati, je s pestjo udaril po govorni\xc5\xa1ki mizi in zavpil: \xc2\xbbNe!\xc2\xab Kasneje je dejal, da se je nameraval zahvaliti \xc5\xa1e Lugosiju in mu posvetiti nagrado, zato je bil jezen, ker mu niso niti pustili omeniti imena osebe, ki jo je upodobil. Za svoj nastop v filmu, ki so ga kritiki nasploh zelo hvalili, je prejel tudi zlati globus ter nagradi Screen Actors Guild in Saturn. Ko je prejel oskarja, je novinar revije Los Angeles Times oznanil: \xc2\xbbNagrado je prejel Martin Landau; njegovo senco je prejel Bela Lugosi.\xc2\xab\xc2\xa0Ob izdaji DVD-ja s filmom je Landau dejal, da je ta komentar nanj naredil velik vtis._NEWLINE_Med letoma 2002 in 2009 je Martin Landau igral v seriji Brez sledu, kjer je imel vlogo o\xc4\x8deta agenta FBI Jacka Malonea (glavnega lika), obolelega za alzheimerjevo boleznijo. Za svoj nastop v seriji je bil dvakrat nominiran za emmyja. Leta 2006 je zaigral utrujenega, a odlo\xc4\x8dnega in \xc4\x8dustvenega hollywoodskega producenta, ki posku\xc5\xa1a ponovno uspeti, v seriji Priskledniki; za svoj nastop v seriji je bil ponovno nominiran za emmyja._NEWLINE_Junija 2011 je Landau pri\xc4\x8del snemati televizijski film, ki je temeljil na knjigi Have a Little Faith Mitcha Alboma; v njem je zaigral rabina Alberta Lewisa. Film je iz\xc5\xa1el na dobrodelni prireditvi v Royal Oaku, Michigan. V vseh desetih kinematografih v sklopu kinematografov Emogine so denar, ki so ga zaslu\xc5\xbeili s filmom, donirali dobrodelnima organizacijama A Hole in the Roof Foundation in Rabbi Albert Lewis Fund._NEWLINE_Zaradi svojega prispevka k filmski in televizijski industriji je Martin Landau prejel zvezdo na Hollywood Walk of Fame.\n_START_SECTION_\nU\xc4\x8denje igranja\n_START_PARAGRAPH_\nNa spodbudo lastnega u\xc4\x8ditelja igranja, Leeja Strasberga, je Martin Landau pri\xc4\x8del tudi pou\xc4\x8devati igranje. Med njegovimi u\xc4\x8denci sta bila tudi Jack Nicholson in Anjelica Huston. Leta 2009 je s svojima kolegoma s podjetja Actors Studio, re\xc5\xbeiserjem Markom Rydellom in scenaristom Lyleom Kesslerjem sodeloval pri organiziranju dvodnevnega seminarja z naslovom Total Picture, kjer so udele\xc5\xbeence pou\xc4\x8dili o tehnikah pisanja scenarijev, re\xc5\xbeiranja in igranja v filmih.\n_START_SECTION_\nZasebno \xc5\xbeivljenje\n_START_PARAGRAPH_\nMartin Landau ima dve h\xc4\x8derki, Susan in Juliet, ki sta se rodili v njegovem zakonu z igralko Barbaro Bain. Z Bainovo sta se poro\xc4\x8dila 31. januarja 1957 in lo\xc4\x8dila leta 1993. Landau \xc5\xbeivi v zahodnem Hollywoodu, Kalifornija."